**Informačná správa o činnosti matričného úradu**

**za rok 2019**

# Matričný úrad v rámci preneseného výkonu štátnej správy vo svojej činnosti vykonáva prenesené kompetencie, i originálne kompetencie samosprávy. Na prenesené kompetencie zo štátneho rozpočtu dostáva finančnú dotáciu.

1. Agenda Vedenie matrík – prenesená kompetencia
2. Agenda Evidencia pobytu obyvateľov – prenesená kompetencia
3. Agenda Osvedčovanie podpisov a fotokópii – originálna kompetencia samosprávy
4. Agenda IOMO – integrované obslužné miesto občana – prenesená kompetencia
5. Agenda OVERSI – prenesená kompetencia

 **1**. **Agenda „Vedenie matrík“** vykonáva činnosti v súvislosti s evidenciou rodnej, sobášnej a úmrtnej matriky, zabezpečuje prípravu a kontrolu dokladov pre zápisy udalostí, ktoré nastali v zahraničí do osobitnej matriky Ministerstva vnútra Slovenskej republiky - medzinárodnú matriku.

Pracuje v CISMA – centrálny informačný systém matrík, z ktorého generuje a vydáva matričné doklady zo všetkých matričných úradov Slovenskej republiky, v zmysle zákona č.154/1994 Z .z. o matrikách v znení neskorších predpisov a súvisiacich iných právnych predpisov.

V rámci e-Govermentu verejnej správy bola zavedená elektronizácia matrík informačným systémom CISMA - odrevidovávanie matričných dokladov. V praxi to znamená, že občan si môže vybaviť matričné doklady - odpisy rodných listov, sobášnych listov, alebo úmrtných listov na ktoromkoľvek matričnom úrade na území Slovenskej republiky. Je to významná služba pre občana, ktorá sa od zavedenia elektronizácie matrík veľmi osvedčila.

V súvislosti s Nariadením Európskeho parlamentu a Rady Európskej únie č. 2016/1191 o podporovaní voľného pohybu občanov prostredníctvom zjednodušenia požiadaviek  na  predkladanie určitých verejných listín v EÚ a  o zmene nariadenia č. 1024/2012 bola od 16.02.2019 zavedená nová činnosť pri vydávaní matričných dokladov - Európske štandardné formuláre, t. j. vydávanie rodných, sobášnych a úmrtných listov s prekladom výlučne iba pre štáty EÚ.

Z dôvodov zavedenia dvoch významných nových činností na matričných úradoch, nárast prác je niekoľko násobne vyšší, vzhľadom na to, že občania na nové služby odrevidovávania matričných dokladov a vydávania Európskych štandardných formulárov čakali, užitočné služby intenzívne využívajú. Výhodou je, že správne poplatky sú príjmom mestskej časti.

**Štatistický prehľad úkonov vedenia matrík za rok 2019**

|  |  |
| --- | --- |
| povolenia na uzavretie manželstva pre iné matričné úrady | 39 |
| povolenia na uzavretie manželstva z iných matričných úradov  | 5 |
| obrady manželstva vykonané civilnou formou | 61 |
| obrady manželstva vykonané cirkevnou formou | 12 |
| obrady manželstva s cudzím štátnym príslušníkom  | 6 |
| sobášne listy a ich zavedenie do informačného systému registra obyvateľov SR | 73 |
| úmrtia a ich zavedenie do informačného systému registra obyvateľov SR | 252 |
| Osobitná - medzinárodná matrika Ministerstva vnútra SR  | 45 |
| EŠF - európske štandardné formuláre | 14 |
| odrevidovanie matričných dokladov – elektronická matrika | 252 |
| potvrdenia do zahraničia | 30 |
| určenie otcovstva | 94 |
| rozvod manželstva  | 28 |
| dodatočné záznamy- zmena mena a priezviska  | 26 |
| späť prijatie priezviska po rozvode | 4 |
| druhopisy zo sústredenej matriky(matričné doklady) | 389 |
| počet štatistických hlásení  | 325 |
| oznamovacia povinnosť | 534 |
| matričná korešpodencia | 74 |

**SPOLU: 2263 úkonov, približne vybavených 10 osôb denne.**

**2. Agenda„Evidencia pobytu obyvateľov“** je vykonávaná v zmysle zákona 253/1998 Z .z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov.

Občan môže mať na území Slovenskej republiky v rovnakom čase evidovaný iba jeden trvalý pobyt, počet prechodných pobytov nie je obmedzený.

 Ak sa občan zdržiava dlhodobo v zahraničí, je už iba na jeho dobrovoľnom zvážení, či túto skutočnosť ohlási miestnej evidencii pobytu obyvateľov.

 V prípade, ak chce mať evidovaný trvalý pobyt iba v zahraničí, musí sa najskôr odhlásiť z  trvalého pobytu v mieste príslušnej evidencie pobytu obyvateľov a odovzdať občiansky preukaz od 1.12.2019 miestnej evidencii pobytu obyvateľov. Svoju totožnosť preukazuje platným pasom Slovenskej republiky a následne upozorní na to, že pobyt má evidovaný v zahraničí.

**Štatistický prehľad o pohybe obyvateľov k 31.12.2019:**

- počet obyvateľov s trvalým pobytom v MČ : 24 592 osôb

- počet obyvateľov s prechodným pobytom v MČ: 218 osôb

*- narodilo sa 264 detí*

*- zomrelo 190 obyvateľov s trvalým pobytom v mestskej časti a 62 osôb, ktorí mali iný pobyt*

*- obyvateľov nad 62 rokov je 5674 osôb, z toho 2052 mužov a 3122 žien,*

*- obyvateľov do 18 rokov je 4136 osôb, z toho 2111 chlapcov a 2025 dievčat,*

*- obyvateľov bez domova je 515 osôb.*

**Štatistický prehľad úkonov evidencie pobytu obyvateľov EPO za rok 2019**

|  |  |
| --- | --- |
| Počet nových občanov prihlásených na trvalý pobyt | 1354 |
| Počet nových občanov prihlásených na prechodný pobyt |  156 |
| Počet občanov odhlásených z trvalého pobytu | 817 |
| Počet občanov odhlásených z trvalého pobytu z dôvodu žiť v zahraničí | 23 |
| Počet nových občanov prihlásených na MČ – obyvatelia bez domova  | 109 |
| Počet občanov, ktorým bol zrušený trvalý pobyt | 75 |
| Počet občanov, ktorým bol zrušený prechodný pobyt | 4 |
| Počet osôb o poskytnutej informácii o pobyte | 155 |
| Počet zmien vo voličských zoznamoch | 2448 |
| Počet lustrácii pre oddelenia miestneho úradu | 619 |
| Počet uložených zásielok pre bezdomovcov | 177 |
| Počet oznámení o  prevzatí doporučenej pošty pre bezdomovcov | 680 |

**SPOLU: 6617 úkonov, približne vybavených 18 osôb denne.**

Vybavených 1464 avíz online, t. j**.** prichádzajúce avíza z iných obcí - zmeny v osobných údajoch, ktoré boli manuálne odkontrolované a doplnené v karte občana.

 **3. Agenda „Osvedčovanie podpisov na listinách a osvedčovanie fotokópii listín“.**

Originálnou kompetenciou Miestneho úradu MČ Bratislava-Podunajské Biskupice je osvedčovanie podpisov a fotokópii v rámci výkonu samosprávy na matričnom úrade. Činnosť je vykonávaná v zmysle zákona č. 599/2001 Z. z. o osvedčovaní listín a podpisov na listinách v znení neskorších predpisov.

 Za úkony vyberá správne poplatky, ktoré sú príjmom mestskej časti.

Činnosť agendy je zameraná na službu s najvyšším počtom klientov a najvyšším počtom rozsahu prác.

 Osvedčenia podpisov sa vykonávajú i mimo úradnej miestnosti, napr. v nemocnici, domácnosti, sociálnom zariadení, výlučne iba imobilným občanom.

|  |  |
| --- | --- |
| Počet osvedčených podpisov | 8989 |
| Počet osvedčených fotokópií  | 1739 |

**SPOLU: 10728 úkonov, vybavených 72 osôb denne.**

Matričný úrad v originálnych kompetenciách samosprávy vydáva potvrdenia o žití do  zahraničia, potvrdenia o pobyte pre študentov študujúcich v zahraničí i potvrdenia o pobyte pre pracujúcich v  zahraničí, uplatňujúcich si daňovú úľavu.

Ďalej podáva informácie k žiadosti o udelenie štátneho občianstva cudzincom, poskytuje informácie o pobyte osôb v súlade so zákonom o ochrane osobných údajov, ako aj štatistické údaje pre jednotlivé oddelenia, výlučne pre internú potrebu úradu

.

Oznamuje obyvateľom bez domova všetky došlé zásielky od orgánov štátnej a verejnej správy formou vývesky na úradnej tabuli ako aj na internetovej stránke úradu.

Od 1.1.2020 vykonáva celoročnú miestnu evidenciu obyvateľov pre samosprávu v súvislosti s prípravou voličských zoznamov, aktualizuje ich, rieši nezrovnalosti, ktoré pretrvávajú z posledných rokov.

**4.Agenda „IOMO – integrované obslužné miesto občana“.**

Cieľom je priblížiť občanom služby štátu a pohodlne vybaviť úradné záležitosti na jednom mieste.

 Pracoviská pod značkou IOMO vznikli na poštách, klientskych centrách Ministerstva vnútra SR, mestách a obciach s matričným úradom.

Zriadenie integrovaného obslužného miesta občana bolo realizované na základe novely zákona č. 305/2013 Z. z. o e-Governmente,

 Výpis z listu vlastníctva vybavíme do 24 hodín, výpis z obchodného registra ako i trestného registra vybavíme do 15 minút. Táto činnosť je na zostupe. V roku 2018 bolo vybavených 70 žiadosti, vzhľadom k tomu, že pracovníci verejnej správy a samosprávy majú prístup k službe OVERSI a k prihláseniu na pobyt už nemusia predkladať list vlastníctva.

|  |  |
| --- | --- |
| Počet vydaných výpisov z listu vlastníctva  | 4 |
| Počet vydaných výpisov z obchodného registra  | 9 |
| Počet vydaných výpisov a odpisov z registra trestov  | 22 |

**SPOLU: 35 úkonov**

**5. Agenda „OVERSI“**

Služba OVERSI, užitočná pre občana. Od jej nedávneho zavedenia a v porovnaní s rokom 2018 vykazuje vysoký nárast t. j. o 500 žiadosti od občanov naviac, ktorí sa prihlasujú na trvalý a prechodný pobyt. Občania nemusia predkladať list vlastníctva, v zmysle zákona č.177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení zákonov (tzv. zákon proti byrokracií), vlastníctvo si overuje pracovník verejnej správy a samosprávy cez portál [www.oversi.gov.sk](http://www.oversi.gov.sk).

**ZÁVER**

*Agendy, ktoré sa vykonávajú na matričnom úrade vzrástli v roku 2019 o takmer 3000 úkonov pri tom istom počte pracovníkov matričného úradu.*

V roku 2019 bolo v kalendárnom roku 147 úradných dní. Na matričnom úrade bolo vybavených 14 847 *klientov, približne 101 osôb denne. Priemerne jedna pracovníčka vybavila 4990 osôb ročne, t. j. 33 osôb denne.*

Spracovala: Mgr. Zuzana Dinková, vedúca matričného úradu a evidencie pobytu občanov

Január 2020

Porovnanie činností v rokoch 2018 a 2019, obr.1,2

Obr.1

Obr.2